Ole Sohn (SF), 2004-04-15:
Jeg var meget skuffet, da kulturministeren midt under et forhandlingsforløb om en ny bredt funderet eliteidrætslov, hvor samtlige Folketingets partier indgik, valgte at indkalde en gruppe af partier til de afgørende forhandlinger, for i den gruppe var ikke inkluderet hverken Enhedslisten eller Socialistisk Folkeparti.
Da det gik op for mig, hvad det var for nogle rævekager, ministeren havde bagt, er jeg sådan set glad for, at ministeren har så stor realitetssans, at han på forhånd vidste, at det at få SF med til at støtte et forslag, hvor arbejdsgiverrepræsentanter skal have ansvaret for udpegning af lønmodtagerrepræsentanter, nok overgik, hvad han kunne få SF med til.
Vurderingen var fuldstændig korrekt, og min surhed over ministeren har fortaget sig. Hans realitetssans var helt intakt, hvad det her angår.
første indstilling, nemlig at der skulle indstilles repræsentanter fra Danmarks Idræts-Forbund til bestyrelsen, og gå over til udpegning
Det brugte hr. Leif Mikkelsen meget tid på under førstebehandlingen at understrege specielt over
for Socialdemokraterne.
Det er da helt afgørende i Foreningsdanmark, at det er foreningerne selv, der suverænt udpeger de repræsentanter, der skal indgå i en bestyrelsessammenhæng.
Hvis Folketinget beslutter, at foreningerne skal være repræsenteret, skal de selv udpege deres repræsentanter.
Det synspunkt gav SF fuld tilslutning til over for hr. Leif Mikkelsen og over for Venstre, og Socialdemokratiet anerkendte det så i øvrigt også i den afsluttende fase.
Derfor forstår jeg ikke, hvorfor man så ikke fører linjen til ende, når det drejer sig om de aktives repræsentation i Team Danmarks nye bestyrelse.
De aktive idrætsudøvere har organiseret sig i Danske Elitesportsudøveres Forening, DEF, og hvad er mere naturligt, når vi i loven siger, at der skal være en aktiv repræsentant i Team Danmarks bestyrelse, at lade organisationen selv udpege sin repræsentant?
Nej, da gjaldt Venstres Foreningsdanmark ikke længere.
Når det er noget med de aktive, skulle de ikke selv have lov.
Det er kun, når det er arbejdsgiverne, altså Danmarks Idræts-Forbund.
De skulle have lov, men de aktive skulle ikke.
Jeg er heller ikke helt sikker på, at de har fået det drøftet ordentligt igennem i Socialdemokratiet. Jeg vil sige det på den måde, at SF og Enhedslisten har stillet et ændringsforslag, som giver mulighed for, at man kan rette op på det, for vi foreslår, at man løser konflikten ved at ændre bestyrelsessammensætningsantallet fra 8 til 9, således at de aktive idrætsudøveres forening udpeger deres egen repræsentant. Vi har også foreslået, at trænerne bliver bragt i samme situation.
De er ikke i den situation i dag, at de har organiseret sig på samme måde som idrætsudøverne, men vi mener, at vi skal signalere, at på det tidspunkt, hvor de gør det, skal de ikke længere udpeges af en minister eller af DIF, så skal de udpeges af deres egen organisation.
Jeg vil også godt lige knytte et par bemærkninger til Kommunernes Landsforening, som er lidt forundret over, at kommunerne, som kommer til at spille en meget mere central rolle i Team Danmarks fremtidige arbejde, ikke skal udpege repræsentanter til bestyrelsen.
Ministeren har i et svar til Folketingets Kulturudvalg i aftes meddelt, at ministeren er af den opfattelse, at kommunerne knyttes meget tæt til Team Danmarks bestyrelse, og så skriver ministeren, at Dansk Idræts-Forbund og kulturministeren er ligeværdige parter i udpegningen af bestyrelsen, og at de vil sikre, at der kommer kompetencer ind, som også har indsigt i kommunalpolitik. Det er jo en lidt fantastisk situation, vi har.
Kommunerne er gået sammen i Kommunernes Landsforening for at lade sig repræsentere bl.a. over for statslige myndigheder, men så bringer man kommunerne i den situation, at de ikke selv kan få lov at udpege den ekspertise, som nu skal arbejde med eliteidræt.
Også her har Socialdemokratiet fundet det helt i orden, at det bliver en borgerlig minister sammen med Dansk Idræts-Forbund, som skal bestemme, hvilken repræsentant kommunerne skal have.
Det er en ny udvikling i Foreningsdanmark, der er under udvikling.
Jeg håber selvfølgelig, når vi nu skal til at stemme om de ændringsforslag, at i hvert fald en større del af Folketinget end de to forslagsstillere og deres partier vil tilslutte sig disse.
Om ikke andet vil jeg i hvert fald meddele, at SF vil bringe sagen op igen efter Folketingsvalget, så vi kan få justeret Team Danmark-loven ind efter de retningslinjer, som normalt har været gældende i Foreningsdanmark, så de foreninger, vi beder om at være med i et udvalg eller et nævn eller en bestyrelse, naturligvis selv udpeger deres repræsentanter.
Det er den kutyme, vi altid har haft, som nu bliver brudt med loven her om Team Danmark.
Det sidste ændringsforslag, vi har stillet sammen med Enhedslisten, som i øvrigt også er støttet af Kristendemokraterne, er, at vi foreslår, at loven ikke træder i kraft den 1. juni, men træder i kraft den 1. januar.
Og hvorfor så det?
Jo, Team Danmarks mest aktive og komplicerede arbejdsperiode er faktisk lige nøjagtig i månederne fra nu og frem til og med august, hvor de olympiske lege finder sted.
Og så er det ikke særlig ansvarligt at lave en bestyrelsesudskiftning lige før den afsluttende indsats for at sikre mange danske medaljer til olympiaden, og at der pludselig kommer en ny og selvfølgelig i den her sammenhæng uerfaren bestyrelse til.
Så derfor tror og håber jeg, at der må være tale om en misforståelse. Jeg har tidligere sagt til ministeren, at jeg synes, at der om ikke andet så kan findes penge i en eller anden cigarkasse til, at den nye bestyrelsesformand også får en invitation.
Men set i forhold til det saglige indhold af et bestyrelsesarbejde er det fuldstændig vanvittigt at skifte ud midt i vadestedet.
Så derfor foreslår vi, at det kommer til at ske fra den 1. januar.
Så jeg håber selvfølgelig, at debatten vil medføre, at der vil være en forståelse for, at man trækker forslaget tilbage til fornyet udvalgsbehandling.
Jeg vil ikke gøre det umiddelbart, for hvis det viser sig, at der slet ikke er forståelse for sagligheden i sammensætningen i forbindelse med vedtagelse af en ny lov, så har det ikke nogen værdi.
Men jeg vil meget gerne appellere til, hvis der er nogen, der tager ordet, at vi så vurderer, hvorvidt vi skal nå at rette op, sådan at vi igen genvinder den tradition, vi har, ikke mindst på kulturområdet, for, at Foreningsdanmark kommer til at spille en aktiv rolle, også i Team Danmarks kommende bestyrelse.